钦定古今图书集成/明伦汇编/家范典/第094卷 > 明徐三重家则 > 《娶妾》
## 钦定古今图书集成/明伦汇编/家范典/第094卷 > 明徐三重家则 > 《娶妾》

“一。古者无子置妾，定以年齿，盖甚不得已也。若孕育
已繁，更营姝丽，此则明示淫汰已耳。”夫妾婢既滥，子
女杂出，各私其类，便生异同。若无礼义之维，难免乖
离之衅。中人或衰孝敬，不肖者遂滋忿争，恐薄世浇
俗，所必至此也。窃谓嫡室或鲜生育，乃缘继续大事，
不得不有蓄置。纵于年齿，不免通俗，亦须明正大体，
务使相安。礼序乐和。以成家范。此在吾儒以“躬修古
学”裁之。然又当知有子而无妾。亦最家门善事也。

江浦义门《郑氏家约》，“无子娶妾，不得预公堂会坐；嫡妻死，不得代为主母，以乱尊卑。其所生子妇则跪拜，馀子弟不过长揖。所以正上下之分，成和顺之风。” 信乎其为守礼法之家也！